PERCHEZIȚII ȘI INVESTIGAȚII, PENTRU COMBATEREA CRIMINALITĂȚII ORGANIZATE
În perioada 16 - 29 februarie a.c., polițiștii din cadrul structurilor de combatere a criminalității organizate, împreună cu procurorii D.I.I.C.O.T., au efectuat 63 de acțiuni operative, pentru probarea activității infracționale și pentru destructurarea grupurilor infracționale specializate în trafic de persoane, criminalitate informatică, trafic și consum ilicit de droguri și spălare de bani.
În cadrul acestora, au fost efectuate 193 de percheziții domiciliare și 20 de acțiuni de prindere în flagrant delict, fiind derulate activități investigative pentru probarea activității infracționale a 189 de persoane.
În cadrul dosarelor penale instrumentate, au fost emise 93 de ordonanțe de reținere și 38 de mandate de arestare preventivă. De asemenea, față de 16 persoane, a fost luată măsura controlului judiciar.
În urma activităților, au fost confiscate ori au fost instituite măsuri asigurătorii asupra a aproximativ 60,5 kg. de cannabis, 2 culturi și 402 plante de cannabis, 739 de grame de cocaină, 8.382 de grame de alte droguri, 27 de doze de heroină, 132 de diverse comprimate, 1.140 de țigarete, 33 de grindere și 29 de cântare.
De asemenea, au fost confiscate ori au fost instituite măsuri asigurătorii asupra 196 de telefoane mobile, 2 calculatoare, 9 laptopuri, 6 tablete, 650 de medii de stocare, 3 arme letale, 3 arme neletale, 114 bucăți de muniție, 299.514 lei, 55.515 euro, 904 dolari, 690 de lire sterline, 2.200 de euro (monedă falsă) și 100 de dolari (monedă falsă).
Activitățile au beneficiat de suportul de specialitate al Direcției Operațiuni Speciale a Poliției Române.
În cadrul acțiunilor, alături de polițiştii de combatere a criminalității organizate, au participat luptătorii Serviciului pentru Intervenții și Acțiuni Speciale, polițiști din cadrul inspectoratelor de poliție județene, precum și jandarmi.